Document ID: 32013D0021

KOMISIJAS LĒMUMS
(2012. gada 18. decembris)
par vadītāja apliecību kategoriju savstarpējo atbilstību
(izziņots ar dokumenta numuru C(2012) 9358)
(Dokuments attiecas uz EEZ)
(2013/21/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2006. gada 20. decembra Direktīvu 2006/126/EK par vadītāju apliecībām (1) un jo īpaši tās 13. panta 1. punkta pirmo daļu,
tā kā:
(1)
Ar Direktīvu 2006/126/EK nosaka, ka visām vadītāja apliecībām, ko dalībvalstis ir izdevušas, tostarp tām apliecībām, kuras ir izdotas pirms savstarpējās atzīšanas principa piemērošanas datuma, jābūt savstarpēji atzītām.
(2)
Savstarpējas vadītāja apliecību atzīšanas princips ir saistīts ar visu to tiesību pilnīgu atzīšanu, kuras apliecības turētājam ir piešķirtas saskaņā ar tajā laikā spēkā esošajiem valsts noteikumiem.
(3)
Direktīva 2006/126/EK nosaka, ka dalībvalstīm būtu jānosaka atbilstība starp to kategoriju vadītāja apliecībām, kas izdotas pirms minētās direktīvas īstenošanas, un tām, kuras noteiktas tās 4. pantā. Šī atbilstība jānosaka ar Komisijas piekrišanu juridiski saistošā formā.
(4)
Būtu jāatjaunina atbilstības tabulas, kurās atspoguļota atbilstība starp vadītāja apliecību kategorijām, kas izveidotas ar Komisijas 2008. gada 25. augusta Lēmumu 2008/766/EK par vadītāja apliecību kategoriju savstarpējo atbilstību (2).
(5)
Tāpēc Lēmums 2008/766/EK būtu jāatceļ,
IR PIEŅĒMUSI ŠO LĒMUMU.
1. pants
Šis lēmums attiecas uz visām derīgajām vadītāja apliecībām, kuras ir izdotas dalībvalstīs un kuras joprojām ir apritē.
2. pants
Atbilstības tabulas starp to vadītāja apliecību kategorijām, kas ir izdotas dalībvalstīs pirms Direktīvas 2006/126/EK pilnīgas īstenošanas, un saskaņotajām vadītāja apliecību kategorijām, kā noteikts Direktīvas 2006/126/EK 4. pantā, ir noteiktas šā lēmuma pielikumā.
3. pants
1. Attiecīgo kategoriju vadītāja apliecības, kas ir izdotas pirms Direktīvas 2006/126/EK īstenošanas, to turētājam dod tiesības, nemainot vadītāja apliecību, vadīt atbilstīgo kategoriju transportlīdzekļus, kā aprakstīts pielikumā. Var būt piemērojami daži ierobežojumi, un attiecībā uz atbilstīgajām tiesībām tie ir norādīti pielikumā.
2. Mainot vadītāja apliecību pret ES parauga vadītāja apliecību, kas aprakstīta Direktīvas 2006/126/EK I pielikumā, līdzvērtīgas tiesības piešķir, kā aprakstīts pielikumā.
3. Kodi, kas norāda uz atbilstīgo tiesību ierobežojumu, ir saskaņoti ES kodi, kā norādīts Direktīvas 2006/126/EK I pielikumā.
4. Savstarpējas atzīšanas princips, kā noteikts Direktīvas 2006/126/EK 2. panta 1. punktā, netiek piemērots vadītāja apliecību valsts kategorijām.
4. pants
Šo lēmumu piemēro no 2013. gada 19. janvāra.
Lēmumu 2008/766/EK atceļ no 2013. gada 19. janvāra.
5. pants
Šis lēmums ir adresēts dalībvalstīm.
Briselē, 2012. gada 18. decembrī

Labels: 8
15